വിവാഹവാഗ്ദാനം നല്കി പീഡനം യുവാവ് അറസ്റ്റില് അടിമാലി: പതിനഞ്ചുവയസുകാരിയെ വിവാഹവാഗ്ദാനം നല്കി പ്രലോഭിപ്പിച്ച് തട്ടിക്കൊണ്ടുപോയി പീഡിപ്പിച്ച യുവാവ് അറസ്റ്റില്. പുനലൂര് തൊലിക്കോട് വിദ്യാഭവനില് എം. വിഷ്ണു 20 വിനെയാണ് വെള്ളത്തൂവല് പോലീസ് അറസ്റ്റ് ചെയ്തത്. ജെ.സി.ബി. ഓപ്പറേറ്ററുടെ സഹായിയായ വിഷ്ണു സാമൂഹിക മാധ്യമത്തിലൂടെയാണ് പെണ്കുട്ടിയെ പരിചയപ്പെട്ടത്. തുടര്ന്ന് കഴിഞ്ഞ 20 ന് വിവാഹ വാഗ്ദാനംനല്കി തട്ടിക്കൊണ്ടു പോയി തൊള്ളിക്കോടുള്ള ആള്ത്താമസമില്ലാത്ത വീട്ടില് എത്തിച്ച് പീഡിപ്പിച്ചു. വീട്ടുകാരുടെ പരാതിയുടെ അടിസ്ഥാനത്തില് എസ്.എച്ച്.ഒ: ആര്. കുമാര്, എസ്.ഐ: സജി എന്. പോള്, എ.എസ്.ഐ: ബിന്സ് തോമസ്, വനിതാ സി.പി.ഒ: എ.വി. ചൈത്ര എന്നിവരുടെ സംഘം മൊബൈല് ടവര് ലൊക്കേഷന് കേന്ദ്രീകരിച്ചു നടത്തിയ അനേ്വഷണത്തിലാണ് ഇയാളെ അറസ്റ്റ് ചെയ്തത്. അടിമാലി ജുഡീഷ്യല് മജിസ്ട്രേറ്റ് കോടതിയില് ഹാജരാക്കിയ പ്രതിയെ റിമാന്ഡ് ചെയ്തു. ഇയാളെ പീരുമേട് സബ് ജയിലിലേക്കു മാറ്റി.